Таажы разряды
Таажы разряды, электр таажысы бир тектүү эмес электр талаасынын бир же эки электродго чукул жакындаганда пайда болуучу жогорку чыңалуудагы газ разрядынын түрү. Электрондор менен газдын бейтарап бөлүкчөлөрүнүн кагылышуусунда, алар дүүлүгүп, иондолот да электроддордун айланасында жаркыраган «таажыны» пайда кылат. Туруктуу чыңалууда таажынын эки түрү болот: жеке уюлдуу (униуюлдуу) жана кош уюлдуу (биуюлдуу). Жеке уюлдуу электроддун айланасында бир белгидеги (оң же терс), кош уюлдууда эки белгидеги иондор пайда болот. Таажы разрядынын өз алдынчалуулугун фотоэффекттин таасиринде пайда болгон көчкүлүү разряддар камсыз кылат. Жыштыгы 105 Гц болгон өзгөрмө токто жогорку жыштыктагы таажы разряды пайда болот. Таажы разрядында электр энергиясы жылуулук энергиясына айланат, башкача айтканда кагылышууда иондор кыймыл энергиясын газдагы бейтарап молекулаларга берет. Таажы разряды электр чыпкасында, электр боёолорунда жана иондоштургуч нурланууну санагычта колдонулат. 
 Физика

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9